અર્જુન કપૂરે નાના પડદાના ચર્ચિત રિયાલિટી શો ‘ખતરોં કે ખિલાડી’ને હોસ્ટ કર્યો ત્યારથી તે ચર્ચામાં હતો. ત્યાર બાદ તેની આજે રિલીઝ થયેલી ફિલ્મ ‘કી એન્ડ કા’ને લઇને તે ઘણા સમય પહેલાંથી ચર્ચામાં આવ્યો હતો. આ ફિલ્મમાં તે હાઉસ હસબન્ડનું પાત્ર ભજવી રહ્યો છે. અર્જુનનું કહેવું છે કે તેને નાની ઉંંમરમાં આટલો મોટો ચાન્સ મળ્યો તે માટે તે નસીબદાર છે. તે કહે છે કે હાઉસ હસબન્ડના કોન્સેપ્ટને આગળ વધારવા માટે જો લોકો આગળ આવશે તો તે ખરેખર ખુશીની બાબત હશે. તે કહે છે કે આ ફિલ્મમાં હું મારી પત્ની માટે જમવાનું બનાવી રહ્યો છું તે જોઇને જો કોઇ પ્રેરણા લેશે અને મહિનામાં એક વખત પણ પત્ની માટે ચા-નાસ્તો બનાવશે તો હું માનીશ કે મને મારા કર્યાનું ફળ મળી ગયું. હું માનું છું કે પુરુષો ખૂબ જ અવેર હોય છે, પરંતુ તેઓ પોતાની પત્નીની પરેશાનીઓ પર ધ્યાન આપતા નથી. સવારે ૭ વાગ્યે નોકરી માટે બહાર નીકળીને સાંજે ૭ વાગ્યે ઘરે આવે છે ત્યારે થાકેલા-હારેલા હોય છે. તમે તમારા કામમાં સંપૂર્ણપણે ધ્યાન રાખી શકો છો તેનું કારણ એ છે કે તમારી પત્ની ઘર સંભાળે છે.